‘คลังธปท.’ปล่อยโบรกฯค้าเงินตปท.
คลังเปิดทาง บล.ค้าเงินต่างประเทศได้ และกลางปี 2555 ให้ TFEX ซื้อขายเงินตราล่วงหน้า
30 ต.ค. 2565

คลังเปิดทาง บล.ค้าเงินต่างประเทศได้ และกลางปี 2555 ให้ TFEX ซื้อขายเงินตราล่วงหน้า
นายธีระชัย ภูวนาถนรานุบาล รมว.คลัง เปิดเผยว่า ได้หารือกับนายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) และมีความเห็นร่วมกันให้บริษัทหลักทรัพย์ (บล.) ทำธุรกิจระหว่างประเทศได้อย่างครบวงจร โดย ธปท.จะให้ บล.ที่ทำหน้าที่เป็นนายหน้าซื้อขายหลักทรัพย์ให้ลูกค้าต่างประเทศทำธุรกรรมการซื้อขายเงินตราต่างประเทศมาหักกลบตัวเลขในบัญชีของบริษัทเองได้เลย จากเดิมที่ต้องดำเนินการผ่านธนาคารพาณิชย์
นอกจากนี้ กรณีการเปิดให้ตลาดอนุพันธ์แห่งประเทศไทย (TFEX) ซื้อขายสัญญาอัตราแลกเปลี่ยนล่วงหน้า ผู้ว่าการ ธปท. ระบุว่า ไม่เกินกลางปี 2555 จะดำเนินการได้ทั้งหมด และได้ขอให้ ธปท.ไปทบทวนให้ธนาคารพาณิชย์ต่างประเทศเข้ามาเปิดสาขาในประเทศไทยมากขึ้น เพื่อให้เกิดการแข่งขัน เพราะปัจจุบันส่วนต่างดอกเบี้ยเงินฝากและสินเชื่อยังห่างกันมาก
สำหรับกรณีหนี้ของกองทุนฟื้นฟูและพัฒนาระบบสถาบันการเงิน 1.1 ล้านล้านบาท ที่ก่อนหน้าให้ศึกษาว่าถ้าโอนให้ ธปท. ซึ่ง ธปท.แจ้งว่าหากรับมาใน 5 ปีข้างหน้าเงินทุนจะติดลบถึง 1.5 ล้านล้านบาท เพราะเฉพาะของ ธปท.เองก็จะติดลบ 6.89 แสนล้านบาท จึงให้ไปศึกษาใหม่ว่าให้ ธปท.ชำระเงินต้น ส่วนกระทรวงการคลังจะชำระดอกเบี้ยแล้วผลจะเป็นอย่างไร เพราะในส่วนของกระทรวงการคลังเองไม่ต้องการรับภาระไว้ทั้งหมดนั้น เนื่องจากมีข้อจำกัดเรื่องฐานะการคลัง